2021. gada 11. februārī Rīkojums Nr. 82

Rīgā (prot. Nr. 15 47. §)

### Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"

1. Izdarīt Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu" (Latvijas Vēstnesis, 2020, 216A., 221B., 223A., 227A., 233B., 235B., 237A., 244B., 247A., 251A.; 2021, 4B., 9A., 10A., 12B., 14A., 17A., 19B., 25A. nr.) šādus grozījumus:

1.1. papildināt rīkojumu ar 5.17.1 apakšpunktu šādā redakcijā:

"5.17.1 Iekšlietu ministrijas sistēmas iestādes amatpersonas ar speciālo dienesta pakāpi un kandidāta fiziskās sagatavotības pārbaude var noritēt iekštelpā, kurā pulcējas ne vairāk kā piecas personas (neskaitot personas, kuras pieņem minēto pārbaudi), un atļaut izmantot arī ģērbtuvi, nodrošinot epidemioloģisko drošības prasību ievērošanu un nepieciešamos piesardzības pasākumus (piemēram, mutes un deguna aizsegu lietošanu ģērbtuvē, pirms pārbaudes uzsākšanas un pabeigšanas, distancēšanos, dezinfekcijas prasību ievērošanu, kā arī dažādu grupu plūsmu fizisku nepārklāšanos);";

1.2. izteikt 5.32.2. apakšpunktu šādā redakcijā:

"5.32.2. testēt darbiniekus ar SARS-CoV-2 antigēna noteikšanas testu. Covid-19 diagnostika nav jāveic darbiniekiem, kuri var apliecināt, ka pārslimojuši Covid-19, atveseļojušies un vairs nevar radīt inficēšanās risku apkārtējiem, trīs mēnešus pēc saslimšanas datuma vai Covid-19 infekciju apstiprinošā parauga ņemšanas datuma. Institūcija nodrošina SARS-CoV-2 antigēna noteikšanas testu uzskaiti atbilstoši saņemto un izlietoto minēto testu skaitam, uzskaitē papildus iekļaujot informāciju par SARS-CoV-2 antigēna noteikšanai izlietoto testu skaitu ar pozitīvu Ag testa rezultātu;";

1.3. papildināt rīkojumu ar 5.45.2 apakšpunktu šādā redakcijā:

"5.45.2 no 2021. gada 15. februāra noteikt, ka personai ir pienākums Latvijas Republikas teritoriju šķērsot tranzītā 12 stundu laikā no apliecinājuma anketas iesniegšanas personu uzraudzības informācijas sistēmā (informācijas sistēmas tīmekļvietnē (covidpass.lv), izņemot:

5.45.21. starptautisko pasažieru pārvadājumu pasažieri, kuram Latvijas Republikas teritorija tranzītā jāšķērso 48 stundu laikā;

5.45.22. transporta pārvadājumu pakalpojumu sniedzēja darbinieku, kravas vai tehnisko reisu apkalpes locekli, kuram Latvijas Republikas teritorija tranzītā jāšķērso 72 stundu laikā;

5.45.23. kuģa apkalpes locekli, kā arī jūrnieku, kuram jānokļūst savā darbavietā uz kuģa vai nepieciešams atgriezties no tā;

5.45.24. gaisa kuģa apkalpes locekli;

5.45.25. gaisa kuģa pasažieri, kurš šķērso Latvijas Republikas teritoriju tranzītā, nepametot lidlauka kontrolējamo zonu un uzturoties tajā ne ilgāk par 24 stundām, ja viņš var uzrādīt apstiprinājumu tranzīta lidojumam;".

2. Valsts kancelejai saskaņā ar likuma "Par ārkārtējo situāciju un izņēmuma stāvokli" 9. panta trešo daļu paziņot Saeimas Prezidijam par Ministru kabineta pieņemto lēmumu un atbilstoši minētā likuma 9. panta ceturtajai daļai informēt sabiedriskos elektroniskos plašsaziņas līdzekļus par pieņemto lēmumu.

Ministru prezidents A. K. Kariņš

Veselības ministrs D. Pavļuts